Document ID: 32013R0370

KOMISIJOS ĮGYVENDINIMO REGLAMENTAS (ES) Nr. 370/2013
2013 m. balandžio 22 d.
kuriuo iš dalies keičiamas Tarybos reglamentas (EB) Nr. 329/2007 dėl ribojančių priemonių Korėjos Liaudies Demokratinei Respublikai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. kovo 27 d. Tarybos reglamentą (EB) Nr. 329/2007 dėl ribojančių priemonių Korėjos Liaudies Demokratinei Respublikai (1), ypač į jo 13 straipsnio 1 dalies b, d ir e punktus,
kadangi:
(1)
Reglamento (EB) Nr. 329/2007 IV priede yra išvardyti asmenys, subjektai ir organizacijos, kuriuos nurodė Sankcijų komitetas arba Jungtinių Tautų Saugumo Taryba (JTST) pagal JTST rezoliucijos 1718 (2006 m.) 8 dalies d punktą ir kurių lėšos ir ekonominiai ištekliai įšaldomi pagal tą reglamentą;
(2)
2013 m. kovo 7 d. JTST sankcijų komitetas į asmenų, subjektų ir organizacijų, kurių lėšos ir ekonominiai ištekliai turėtų būti įšaldyti, sąrašą įtraukė tris fizinius asmenis ir du subjektus. Šie subjektai ir fiziniai asmenys turėtų būti įtraukti į Reglamento (EB) Nr. 329/2007 IV priede pateiktą sąrašą;
(3)
Reglamento (EB) Nr. 329/2007 V priede yra išvardyti asmenys, subjektai ir organizacijos, neįtraukti į IV priedą, kuriuos pagal Bendrosios pozicijos 2006/795/BUSP 4 straipsnio 1 dalies b ir c punktus nurodė Taryba. Vieną subjektą, kurį pagal Sankcijų komiteto sprendimą reikia įtraukti į IV priede pateiktą sąrašą, reikėtų išbraukti iš V priedo, į kurį jis buvo prieš tai įtrauktas. Dar vieną įrašą, įtrauktą į V priede pateiktą sąrašą, reikėtų iš dalies pakeisti;
(4)
todėl Reglamento (EB) Nr. 329/2007 IV ir V priedai turi būti atitinkamai iš dalies pakeisti;
(5)
siekiant užtikrinti, kad šiame reglamente numatytos priemonės būtų veiksmingos, šis reglamentas turi įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 329/2007 iš dalies keičiamas taip:
(1)
IV priedas iš dalies keičiamas pagal šio reglamento I priedą.
(2)
V priedas iš dalies keičiamas pagal šio reglamento II priedą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 22 d.

Labels: 18
5